钦定古今图书集成/明伦汇编/官常典/第787卷 > 任中师
## 钦定古今图书集成/明伦汇编/官常典/第787卷 > 任中师

按《宋史任中正传》：“中正弟中师，字祖圣，进士及第，试
秘书省校书郎，知平陆县。真宗将祀汾阴，命陈尧叟
判河中府，以经制祀事，辟掌笺奏。累迁著作佐郎，历
知千乘、襄邑县，改秘书丞。以张知白荐，遂为右正言。
中正贬，中师亦降太常博士，监宿州酒税。未几，通判应天府。曹利用辟为群牧判官，徙知滑州，入为开封”
府判官，累迁尚书度支郎中、直史馆、知澶州。以太常
少卿、直昭文馆、知广州。视事之明日，吏白：“故事，当谒
诸祠庙，而廨有淫祠”，中师遽命撤去之，兼市舶使。市
舶置使自此始。还为谏议大夫、判尚书刑部，加集贤
院学士，再知澶州，未行，进龙图阁直学士、知并州，许
便宜从事。改枢密直学士、知益州。先是，转运使韩渎
急于笼利，自薪刍蔬果之属皆有算，而中师尽奏蠲
之。康定中，任布守河阳，数上书论事，帝欲用之，吕夷
简荐中师才不在任布下，遂并召为枢密副使。明年，
建北京，令中师领修建。进给事中，宣抚河东。不行，求
补郡，以尚书礼部侍郎、资政殿学士知永兴军。求内
徙，得知陈州。逾年，上书言：“臣老矣，家本曹人，愿得守
曹。”遂以知曹州，改户部侍郎。明年，请老，拜太子少傅
致仕，进少师。卒，赠太子太傅，谥安惠。中师性乐易，平
居自奉甚俭约，晚知养生之术，号《大块翁》。